Да можем да постигнем ние
Да можем да постигнем ние
        задачата велика,
в нас трябва сърце с шум да бие
        и горда кръв да блика.
 
Да можем изгради без стид
        народний идеал,
нам трябват мишци от гранит
        и воля от метал.
 
За да убийм от вън кентаврът,
        ехидната у нази,
да смийм срама, да грабнем лаврът,
        нам трябуват витязи.
 
Да можем в куп да се сбереме,
        да бутнеме балкани,
да създадем велико време —
        нам трябват великани!

Стихотворения на Иван Вазов